CELEX: 52021PC0678
Language: el
Date: 2021-10-27
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ όσον αφορά τη θέση που πρέπει να ληφθεί εξ ονόματος της Ευρωπαϊκής Ένωσης κατά τη σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και των παράκτιων περιοχών της Μεσογείου («σύμβαση της Βαρκελώνης») σχετικά με έκδοση απόφασης για την έγκριση περιφερειακών σχεδίων στο πλαίσιο του άρθρου 15 του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές («πρωτόκολλο για τις ΧΠ») για την επεξεργασία των αστικών λυμάτων και τη διαχείριση της λυματολάσπης.

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.10.2021
            COM(2021) 678 final
            2021/0355(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            όσον αφορά τη θέση που πρέπει να ληφθεί εξ ονόματος της Ευρωπαϊκής Ένωσης κατά τη σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και των παράκτιων περιοχών της Μεσογείου («σύμβαση της Βαρκελώνης») σχετικά με έκδοση απόφασης για την έγκριση περιφερειακών σχεδίων στο πλαίσιο του άρθρου 15 του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές («πρωτόκολλο για τις ΧΠ») για την επεξεργασία των αστικών λυμάτων και τη διαχείριση της λυματολάσπης.
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά τη θέση που πρέπει να ληφθεί εξ ονόματος της Ένωσης κατά την 22η σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και των παράκτιων περιοχών της Μεσογείου (στο εξής: σύμβαση της Βαρκελώνης) και των πρωτοκόλλων της σχετικά με απόφαση για την έγκριση περιφερειακών σχεδίων στο πλαίσιο του άρθρου 15 του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές (στο εξής: πρωτόκολλο για τις ΧΠ) για την επεξεργασία των αστικών λυμάτων και τη διαχείριση της ιλύος καθαρισμού λυμάτων.
            
            
               2.Πλαίσιο της πρότασης
            
            
               2.1.Σύμβαση για την προστασία του θαλάσσιου περιβάλλοντος και της παράκτιας ζώνης της Μεσογείου και τα πρωτόκολλά της
            
            
               Η σύμβαση της Βαρκελώνης και τα επτά πρωτόκολλά της, που εγκρίθηκαν στο πλαίσιο του σχεδίου δράσης για τη Μεσόγειο, αποτελούν την κύρια περιφερειακή, νομικά δεσμευτική πολυμερή περιβαλλοντική συμφωνία για τη Μεσόγειο Θάλασσα.
            
            
               Το πρωτόκολλο για την προστασία της Μεσογείου Θαλάσσης από τη ρύπανση από χερσαίες πηγές είναι ένα από τα επτά πρωτόκολλα της σύμβασης της Βαρκελώνης. Αποσκοπεί στη λήψη όλων των κατάλληλων μέτρων για την πρόληψη, τη μείωση και την εξάλειψη, στον μέγιστο δυνατό βαθμό, της ρύπανσης της Μεσογείου από την απόρριψη αποβλήτων ή άλλων υλών.
            
            
               Η Ευρωπαϊκή Ένωση είναι συμβαλλόμενο μέρος του πρωτοκόλλου για τις ΧΠ (τροποποιημένο)
                  1
               . 
            
            
               2.2.Η σύνοδος των συμβαλλόμενων μερών της σύμβασης της Βαρκελώνης και των πρωτοκόλλων της  
            
            
               Στη σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της συμμετέχουν υπουργοί και ανώτεροι αξιωματούχοι που εκπροσωπούν όλα τα συμβαλλόμενα μέρη της σύμβασης της Βαρκελώνης και των πρωτοκόλλων της. Τα συμβαλλόμενα μέρη θα συναντηθούν από τις 7 έως τις 10 Δεκεμβρίου 2021 στην Αττάλεια της Τουρκίας.
            
            
               Σύμφωνα με το άρθρο 25 της σύμβασης της Βαρκελώνης, η Ευρωπαϊκή Ένωση (στο εξής: ΕΕ) θα ασκεί το δικαίωμα ψήφου με αριθμό ψήφων ίσο προς τον αριθμό των κρατών μελών της τα οποία αποτελούν συμβαλλόμενα μέρη της παρούσας σύμβασης και σε ένα ή περισσότερα πρωτόκολλά της. Η ΕΕ δεν μπορεί να ασκήσει το δικαίωμα ψήφου της στις περιπτώσεις που τα κράτη μέλη της ασκούν το δικό τους, και αντιστρόφως. 
            
            
               Σύμφωνα με το άρθρο 15 παράγραφος 1 του πρωτοκόλλου για τις ΧΠ, οι αποφάσεις για την έγκριση σχεδίων δράσης, προγραμμάτων και μέτρων λαμβάνονται με πλειοψηφία δύο τρίτων των παρόντων και ψηφιζόντων συμβαλλόμενων μερών. 
            
            
               2.3.Η προβλεπόμενη πράξη της 22ας συνόδου των συμβαλλόμενων μερών της σύμβασης της Βαρκελώνης και των πρωτοκόλλων της
            
            
               Τα συμβαλλόμενα μέρη της σύμβασης της Βαρκελώνης και των πρωτοκόλλων της πρόκειται να εκδώσουν απόφαση για την έγκριση περιφερειακών σχεδίων στο πλαίσιο του άρθρου 15 του πρωτοκόλλου για τις ΧΠ που αφορά την επεξεργασία των αστικών λυμάτων και τη διαχείριση της ιλύος καθαρισμού λυμάτων (στο εξής: προβλεπόμενη πράξη).
            
            
               Σκοπός της προβλεπόμενης πράξης είναι η έγκριση δύο περιφερειακών σχεδίων: ένα περιφερειακό σχέδιο που θα αναβαθμίσει διάφορες πτυχές του τρέχοντος περιφερειακού σχεδίου για την επεξεργασία των αστικών λυμάτων και ένα νέο περιφερειακό σχέδιο για τη διαχείριση της ιλύος καθαρισμού λυμάτων (στο εξής: περιφερειακά σχέδια). 
            
            
               Τα περιφερειακά σχέδια θα είναι δεσμευτικά για την Ένωση σύμφωνα με το άρθρο 15 παράγραφος 3 του πρωτοκόλλου για τις ΧΠ. 
            
            
               3.Θέση που πρέπει να ληφθεί εξ ονόματος της Ένωσης
            
            
               Το προβλεπόμενο περιφερειακό σχέδιο για την επεξεργασία των αστικών λυμάτων ενισχύει ουσιαστικά το προηγούμενο περιφερειακό σχέδιο για τη μείωση του BOD5. Ειδικότερα, οι οριακές τιμές εκπομπών (ΟΤΚΖ) επεκτάθηκαν ώστε να καλύπτουν τους σημαντικότερους ρύπους που απορρίπτονται από επεξεργασμένα λύματα, συμπεριλαμβανομένων των υδάτων από ανάκτηση και των βιομηχανικών λυμάτων.
            
            
               Τα προτεινόμενα μέτρα στο πλαίσιο του νέου περιφερειακού σχεδίου για τη διαχείριση της ιλύος καθαρισμού λυμάτων καλύπτουν: τις διάφορες χρήσεις της ιλύος καθαρισμού λυμάτων· οριακές τιμές περιεκτικότητας σε παθογόνους παράγοντες και βαρέα μέταλλα σε βιοστερεά για γεωργική χρήση· πτυχές που σχετίζονται με τη χρήση της ιλύος για την ανάκτηση ενέργειας/θρεπτικών ουσιών· και παρακολούθηση της ποιότητας της ιλύος καθαρισμού λυμάτων από σταθμούς επεξεργασίας λυμάτων.
            
         
         
            
               Η θέση της Ένωσης είναι αναγκαία λόγω των νομικά δεσμευτικών αποτελεσμάτων της προβλεπόμενης πρότασης.  
            
            
               Η πρόταση συνάδει με τη φιλοδοξία της Ένωσης στο πλαίσιο της Πράσινης Συμφωνίας για μείωση της ρύπανσης και βελτίωση της προστασίας του περιβάλλοντος. Ως εκ τούτου, προτείνεται υποστηρίξει να υποστηρίξει την έκδοση της προβλεπόμενης πράξης.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει τις πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. 
            
            
               4.1.2.Εφαρμογή στην προκειμένη περίπτωση
            
            
               Η σύνοδος των συμβαλλόμενων μερών της σύμβασης της Βαρκελώνης και των πρωτοκόλλων της είναι όργανο που έχει συσταθεί με συμφωνία, και συγκεκριμένα με τη σύμβαση της Βαρκελώνης.
            
            
               Η προβλεπόμενη πράξη θα εγκρίνει περιφερειακά σχέδια στο πλαίσιο του άρθρου 15 του πρωτοκόλλου για τις ΧΠ που αφορά την επεξεργασία των αστικών λυμάτων και τη διαχείριση της ιλύος καθαρισμού λυμάτων και, ως εκ τούτου, η έκδοσή της συνιστά πράξη που παράγει έννομα αποτελέσματα. 
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της σύμβασης της Βαρκελώνης και των πρωτοκόλλων της.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνον ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης σχετίζονται με την προστασία του περιβάλλοντος.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 192 παράγραφος 1 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 192 παράγραφος 1 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
         
         
            
               2021/0355 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               όσον αφορά τη θέση που πρέπει να ληφθεί εξ ονόματος της Ευρωπαϊκής Ένωσης κατά τη σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και των παράκτιων περιοχών της Μεσογείου («σύμβαση της Βαρκελώνης») σχετικά με έκδοση απόφασης για την έγκριση περιφερειακών σχεδίων στο πλαίσιο του άρθρου 15 του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές («πρωτόκολλο για τις ΧΠ») για την επεξεργασία των αστικών λυμάτων και τη διαχείριση της λυματολάσπης.
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το τροποποιημένο πρωτόκολλο για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες (στο εξής: πρωτόκολλο για τις ΧΠ) συνήφθη από την Ένωση με την απόφαση 1999/801/ΕΚ του Συμβουλίου
                  2
                και τέθηκε σε ισχύ την 11η Μαΐου 2008. 
            
            
               (2)Σύμφωνα με το άρθρο 15 του πρωτοκόλλου για τις ΧΠ, η σύνοδος των συμβαλλόμενων μερών της σύμβασης της Βαρκελώνης και των πρωτοκόλλων της μπορεί να εγκρίνει περιφερειακά σχέδια δράσης που περιέχουν μέτρα και χρονοδιαγράμματα για την εφαρμογή τους.
            
            
               (3)Κατά την 22η σύνοδό τους από τις 7 έως τις 10 Δεκεμβρίου 2021, τα συμβαλλόμενα μέρη της σύμβασης της Βαρκελώνης και των πρωτοκόλλων της πρόκειται να εγκρίνουν περιφερειακά σχέδια στο πλαίσιο του άρθρου 15 του πρωτοκόλλου για τις ΧΠ που αφορά την επεξεργασία των αστικών λυμάτων και τη διαχείριση της ιλύος καθαρισμού λυμάτων. 
            
            
               (4)Είναι αναγκαίο να καθοριστεί η θέση που πρέπει να ληφθεί εξ ονόματος της Ένωσης στη σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της, δεδομένου ότι η προβλεπόμενη απόφαση θα εγκρίνει περιφερειακά σχέδια τα οποία είναι δεσμευτικά για την Ένωση σύμφωνα με το άρθρο 15 παράγραφος 3 του πρωτοκόλλου για τις ΧΠ. 
            
            
               (5)Δεδομένου ότι ο σκοπός των προβλεπόμενων περιφερειακών σχεδίων είναι να επικαιροποιήσει τις απαιτήσεις σχετικά με την προστασία της Μεσογείου Θαλάσσης, να τροποποιήσει τις διεθνείς δεσμεύσεις και φιλοδοξίες της ΕΕ και να βελτιώσει την προστασία του περιβάλλοντος, προτείνεται να η Ένωση υποστηρίξει την έκδοση της απόφασης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης κατά την 22η σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της είναι η στήριξη της έκδοσης απόφασης για την έγκριση περιφερειακών σχεδίων στο πλαίσιο του άρθρου 15 του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές («πρωτόκολλο για τις ΧΠ») για την επεξεργασία των αστικών λυμάτων και τη διαχείριση της λυματολάσπης.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
            
         
         
            
               
                     Ο Πρόεδρος
               
            
         
         
            
                  
                     (1)
                  
                        ΕΕ L 322 της 14.12.1999, σ. 18–31.
               
               
                  
                     (2)
                  
                        ΕΕ L 322 της 14.12.1999, σ. 18–31.